《谢王左丞惠冰酒十五斗》
宋代·郭祥正

昨夕发姑孰，今朝泊敬亭。轻云淡日天地暖，杏花吐萼梅飘零。

春光一瞬岂足赏，听公亹亹高谈倾。昔年庭争动丹陛，君臣道合趋升平。

岩廊辞位已十载，气度杳杳涵沧溟。公田种秫作新酒，槐槽旋注琉璃瓶。

不将歌舞效俗饮，时时一酌差独醒。感公赠我十五斗，酒量安得如刘伶。

愿公归去庙堂上，尽使斯民醉醇酿。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。